b"\n_START_ARTICLE_\nNanaimo\n_START_SECTION_\nHistoria\n_START_PARAGRAPH_\nEnnen eurooppalaisten saapumista alueella asui salish-intiaaneihin kuuluvia snuneymuxw-heimoja._NEWLINE_Ensimm\xc3\xa4isen\xc3\xa4 eurooppalaisena alueella purjehti vuoden 1592 tienoilla espanjalainen tutkimusmatkailija Juan de Fuca. Brittil\xc3\xa4isist\xc3\xa4 ensimm\xc3\xa4isen\xc3\xa4 Vancouverinsaarelle rantautui tutkimusmatkailija James Cook vuonna 1778. Espanjalaiset jatkoivat alueen tutkimista ja nimesiv\xc3\xa4t useita lahtia ja salmia alueella. Britit kuitenkin perustivat ensimm\xc3\xa4isen\xc3\xa4 Fort Victoria -tukikohdan (nykyinen Victoria) saarelle vuonna 1843._NEWLINE_Vancouverinsaaren pohjoisosasta l\xc3\xb6ydettiin 1835 kivihiilt\xc3\xa4. Vuonna 1846 solmitussa Oregonin sopimuksessa Vancouverinsaari m\xc3\xa4\xc3\xa4riteltiin Britannian omaisuudeksi ja my\xc3\xb6hemmin se liittyi Kanadan liittovaltioon. Kolme vuotta my\xc3\xb6hemmin solmitussa sopimuksessa saari luovutettiin Hudson's Bay Companyn hallintaan kuningatar Viktorian m\xc3\xa4\xc3\xa4r\xc3\xa4yksest\xc3\xa4. Sopimusehdoissa m\xc3\xa4\xc3\xa4riteltiin HBC:n voittomarginaaliksi 10 prosenttia saaren kaivostoiminnan tuotosta ja loput 90 prosenttia m\xc3\xa4\xc3\xa4riteltiin investoitavaksi alueen asuttamiseen ja tiest\xc3\xb6n sek\xc3\xa4 palveluiden kehitt\xc3\xa4miseen. Hudson's Bay Company rakensi nykyisen Nanaimon alueelle vuonna 1853 bastionilinnoituksen kauppa-aseman ja hiilikaivoksen turvaksi. T\xc3\xa4m\xc3\xa4 linnoitus on vanhin edelleen vapaasti seisova Hudson's Bay Companyn rakennus Pohjois-Amerikassa ja tiett\xc3\xa4v\xc3\xa4sti Brittil\xc3\xa4isen Kolumbian toiseksi vanhin rakennus. Kivihiilest\xc3\xa4 muodostui alueen t\xc3\xa4rkein kauppatavara ja ty\xc3\xb6llist\xc3\xa4j\xc3\xa4 1800\xe2\x80\x931900-luvuilla. Alue tunnettiin aluksi nimell\xc3\xa4 \xe2\x80\x9dColvilletown\xe2\x80\x9d, mutta vuonna 1860 nimeksi valittiin Nanaimo._NEWLINE_Nanaimo sai kaupunkioikeudet vuonna 1874._NEWLINE_1940-luvun loppupuolelta 1950-luvun alkupuolelle mets\xc3\xa4teollisuudesta muodostui merkitt\xc3\xa4v\xc3\xa4 ty\xc3\xb6llist\xc3\xa4j\xc3\xa4 alueella. Vuonna 1950 Harmac Pulp Mill -sellutehdas aloitti toimintansa ja on edelleen merkitt\xc3\xa4v\xc3\xa4 ty\xc3\xb6llist\xc3\xa4j\xc3\xa4 alueella."